Työskentelyohjeet opettajalle

# Skenaariovaihe

20 min

Skenaariovaiheessa luodaan tilanne, jossa oppilaiden kotikunta tai kotikaupunki on saanut lahjoituksena käyttöönsä metsäpalstan koulun vierestä (tai vaihtoehtoisesti kauempaakin), ja kunnanvaltuutettujen (oppilaiden) tehtävänä on keksiä paras keino metsäpalstan hyödyntämiseen.

Oppilaille näytetään video, jossa neljä eriävän mielipiteen omaavaa kunnanvaltuutettua kiistelevät metsän käytöstä. Yksi kunnanvaltuutettu haluaisi metsän virkistyskäyttöön, toinen perustelee luonnontilaisen metsän terveysvaikutuksia, kolmas on huolissaan melusaasteista ja neljäs ehdottaa metsän muuttamista talousmetsäksi. Kunnanvaltuutetut eivät kuitenkaan pääse yhteisymmärrykseen asiasta, vaan tilanne jää avoimeksi. Tässä kohtaa pallo heitetään oppilaille, joiden tehtäväksi jää ongelman ratkaiseminen. Jotta oppilaat voisivat ratkaista ongelman, on heidän lähdettävä etsimään tietoa metsien käytöstä tutkimus- ja opiskeluvaiheen rasteilta.

# Tutkimus- ja opiskeluvaihe

2 x 45 min

Tutkimus- ja opiskeluvaihe koostuu neljästä rastista, jotka ovat metsän terveysvaikutukset, metsän virkistyskäyttö, metsä ja äänet ja talousmetsä.

## Metsän terveysvaikutukset

Alustus

Pohdittavia kysymyksiä:

* Pidätkö metsässä käymisestä?
* Tunnetko olosi rennoksi, jännittyneeksi, vai joksikin muuksi? Miksi?

Rentoutumisharjoitus

Tehtävänanto: Etsi jokin mukava paikka metsästä, älä puhu tai käytä puhelinta tai muuta vastaavaa laitetta. Koeta rentoutua 5 minuuttia.

* Minkälaiset ovat rentoutumisen jälkeiset tuntemukset?
* Miten tehokkaalta rentoutuminen vaikutti?

Aistiharjoitus

Tehtävänanto: Kierrelkää metsässä ja nuuhkikaa mahdollisimman monia eri kohteita.

* Miltä puut tuoksuvat?
* Entä sammal ja maa?
* Mikä tuoksu on metsän hienoin?
* Vertailkaa suosikkituoksujanne.

Seuraavaksi yksi oppilas laitta silmät kiinni, ja muut taluttavat. Sokko oppilas tunnustelee jotakin puuta ja yrittää sitten tunnistaa puulajin silmät kiinni.

Etsikää seuraavaksi ryhmissä metsän kaunein kohta.

* Miksi se on metsän kaunein kohta?

Lopuksi keskustellaan ekosysteemipalveluista osana terveyttä (esimerkiksi puhdas ilma ja vesi):

* Mitä hyötyä metsästä voi olla terveydelle ja ympäristölle?

Seuraavalta sivustolta löytyy tietoa luonnon terveysvaikutuksista:

<http://www.yths.fi/filebank/3243-Luonto_pysty.pdf>

## Metsän virkistyskäyttö

Oppilaita ohjeistetaan keksimään mahdollisimman monta asiaa, joita he voivat tehdä metsässä virkistyäkseen. Ideoiden pitää olla luovia, omaperäisiä ja mielikuvituksellisia.

* Mitä asioita voit tehdä metsässä virkistyäksesi?
* Antaako metsä sinulle jotain?
* Mikä on parasta, mitä metsässä voi tehdä?

## Metsä ja äänet

Pohdittavia kysymyksiä:

* Miltä melu tuntuu?
* Milloin ääni muuttuu meluksi?
* Mitkä asiat vaikuttavat melun ilmenemiseen ja vaimenemiseen?

Toimintaohjeet: Rastilla mitataan äänen voimakkuutta desibeli-mittareilla eri paikoista. Mittaustulokset kerätään taulukkoon.

* Missä oli hiljaisinta, missä äänekkäintä?
* Miten metsä vaikuttaa äänen intensiteettitasoihin?
* Löytyykö koulusta tarpeeksi hiljaisia paikkoja?

## Metsätalous

Rastilla pohditaan talousmetsän positiivisia ja negatiivisia vaikutuksia yksilön ja yhteiskunnan näkökulmista. Tämän jälkeen oppilaille näytetään kuvia erilaisista metsätalouteen liittyvistä toimijoista, toiminnasta ja tilastoista.

Pohdittavia kysymyksiä:

* Mitä talousmetsä ja puunjalostusteollisuus tarkoittavat?

Oppilaille esitetään kuvia erilaisista metsäteollisuuteen liittyvistä toimijoista, toiminnasta ja tilastoista. Oppilaat täyttävät piirakkamalliin metsätalouden hyötyjä yhteiskunnan (kunta, yritykset ja valtio) ja yksilön kannalta.

Esimerkkisivustoja metsätaloudesta:

<https://www.kauppalehti.fi/uutiset/paluu-vanhaan-metsateollisuus-on-taas-suurin-vientiala/TWzcCKaW>

<http://www.metsa.fi/metsatalous>

# Päätöksentekovaihe

45 min

Rastien jälkeen oppilaat laativat lyhyet esitykset siitä, mikä olisi heidän mielestään paras tapa hyödyntää metsäpalstaa. Varsinaista oikeaa vastausta tähän kysymykseen ei ole, vaan oppilaat voivat esittää erilaisia näkemyksiä ja vaihtoehtoja metsän tulevaan käyttöön liittyen. Mielipiteille pitää kuitenkin olla hyvät perusteet.